สมหมายขอ3สัปดาห์ ส่งครม.คู่ชิงผู้ว่าธปท.
&#8220;สมหมาย&#8221; ชี้ผู้ว่าการ ธปท.ใหม่ ต้องไม่ให้การเมืองชักจูงขอพิจารณา 3 สัปดาห์ก่อนเสนอครม.
18 มิ.ย. 2558

“สมหมาย” ชี้ผู้ว่าการ ธปท.ใหม่ ต้องไม่ให้การเมืองชักจูงขอพิจารณา 3 สัปดาห์ก่อนเสนอครม.
นายสมหมาย ภาษี รมว.คลัง เปิดเผยว่า ยังไม่ได้รับรายชื่อผู้ได้รับการเสนอให้ดำรงตำแหน่งผู้ว่าการธนาคารแห่งประเทศไทย (ธปท.) คนใหม่ จากคณะกรรมการสรรหาผู้ว่าการ ธปท. โดยจะต้องเสนอมาให้พิจารณา 2 รายชื่อจากผู้สมัคร 5 ราย ซึ่งจะขอเวลาในการพิจารณาผู้สมควรเป็นผู้ว่าการ ธปท.คนใหม่ อีก 3 สัปดาห์ เพราะยังมีเวลาให้ดำเนินการอีก 1 เดือนกว่า
นายสมหมาย กล่าวว่า ที่คาดการณ์กันว่า 2 รายที่ถูกเสนอชื่อมา คือ นายวิรไท สันติประภพ นักเศรษฐศาสตร์และคณะกรรมการนโยบายการเงิน และนายไพบูลย์ กิตติศรีกังวาน รองผู้ว่าการ ธปท. ที่ถูกครหาว่าทำให้ประเทศเสียหายจากการต่อสู้ค่าเงินบาทแพ้เมื่อปี 2540 ถ้านายวิรไทมีคุณสมบัติถูกต้องก็ไม่เป็นปัญหาแม้ว่าอายุน้อย ส่วนนายไพบูลย์ทำตามคำสั่งเจ้านาย จะไปโทษว่าผิดคนเดียวไม่ได้
“ผู้ว่าการ ธปท.คนใหม่ ต้องเป็นคนรู้งาน รู้ว่าอะไรควรไม่ควร ไม่ให้นักการเมืองเข้ามาชักชวนแทรกแซงได้ ซึ่งนายประสาร ไตรรัตน์วรกุล ถือเป็นตัวอย่างที่ดีของผู้ว่าการ ธปท. ซึ่ง รมว.คลัง ต้องไม่เข้าไปแทรกแซงการทำงานหรือทะเลาะกับผู้ว่า การ ธปท.”นายสมหมาย กล่าว